
Sažetak 


Tek su posljednjih nekoliko decenija ljudi počeli shvaćati da industrijski i 
tehnološki napredak nije isključivo područje, koje bi im omogućilo 
kvalitetan život. Naprotiv, čovjekove sposobnosti kroz nekontrolirani 
razvitak ukazuju na ozbiljnu opasnost katastrofalnoga uništenja svega 
živoga. Ne samo da su prirodo-znanstvenici uočili kako se moraju poduzeti 
neki koraci u ekološkoj zaštiti, nego se u probleme ekologije uključila i 
teologija. 


Područje teologije nije ovdje, međutim, tehničke naravi; ona ova pitanja 
shvaća daleko dublje. Teološka razmišljanja idu u samu bit čovjeka i 
zadiru u smisao njegova postojanja uopće. Ona polaze od premisa da je 
život na zemlji, kojemu je čovjek u središtu, djelo Božjega stvaranja, te da 
se on ne da odvojiti od svoje ontološke biti i razloga postojanja. Čovjek je 
po svome izvornom biblijskom poimanju “slika Božja“, sa punim 
dostojanstvom i pravima, kao posljedicama takva shvaćanja. Stoga, 
teološka etika vraća na početak sve ekološke probleme, tvrdeći da se oni 
bitno i ne daju razriješiti onim istim sredstvima, koja su i uzrok tih 
problema. 


U aktualnom stanju nerazmjera između ubrzanog socijaliziranog napretka 
i još nedovoljno razvijene ekološke svijesti, ekološka i druga ljudska prava 
mogu se osigurati još jedino ekologijom čovjekova duha. U tom smislu, 
temelji ekološke etike izviru iz “stvaranja" i njegovih posljedica: 
čovjekova dostojanstva i prava, solidarnosti i odgovornosti. lako izgleda 
utopija, to je siguran ekološki program, ali i mukotrpan posao za mnoge 
generacije ljudske zajednice. 

Stanje ekološke svijesti 


Sustavno zanimanje teologije za ekološka pitanja novijeg je datuma. Ono 
je naraslo naročito u drugoj polovici našega stoljeća, prateći razne ambijentalne 
pokrete protiv opasnosti uništenja prirode. Ta se opasnost nalazi u 
nekontroliranoj težnji za tzv. “napretkom? koji bez društvene kontrole lako 
postaje svrhom sam sebi i vodi u opću katastrofu. Iskustva u tome imamo 
dovoljno, naročito od početka industrijskog vremena, sa prvim parnim strojem 
Jamesa Watta (1778.) do Einsteinovih (1879.-1955.) otkrića u fizici i primjene 
atomske energije u II. svjetskom ratu 1945. ili černobilske katastrofe u novije 
vrijeme. Homo faber - prisiljen sve većom energetskom krizom, zastojem 
ekonomskog rasta, nezaposlenošću i novčanom inflacijom, kao posljedicama 
visoke industrijske tehnologije i ekoloških uništavanja - kasnih šezdesetih 
godina našega stoljeća sve više dolazi do svijesti da ga učinci njegove 
neodgovorne i nekontrolirane sposobnosti i samoga dovode u pitanje. 


Zbog takvoga stanja dolazi, sedamdesetih godina, do znanstvenih rasprava 
u politici i ekonomiji o očuvanju okoliša, ali se u istom smjeru javljaju i 
filozofska razmišljanja o odnosu čovjeka i prirode.! Filozofi se, međutim, nisu 
toliko bavili etičkim vidom ovih pitanja, koliko potrebom da znanost (biologija, 
medicina, ekologija i sl.) mora nešto poduzeti u rješavanju praktičnih problema 
nastalih iz nekontroliranoga tehničkog razvitka. Filozofijski zahvat u ekološka 
pitanja nije, međutim, ništa novo. Još su pojedini grčki filozofi bili pažljivi 
promatrači prirode i borci protiv njene  desakralizacije.  Odbacujući 
tradicionalnu mitologiju o postojanju božanstava u prirodnim pojavama, oni su 
se okrenuli ljudskom duhu koji je sposoban otkriti istinu o prirodi: za Protagoru 
(480.-415.) “čovjek je mjera svih stvari", dok će Platon (427.-347.) istinski 
svijet prepoznati u duhovnom svijetu ideje “dobra? na korist svih ljudi.“ Tako 
se prvi puta izvan “svetih'' tekstova pojavljuje ekološka misao da prirodne 
blagodati ne bi smjele biti predmetom ljudske manipulacije. 


Ono što je za grčku filozofiju postalo načelno pitanje opstanka čovjeka, za 
rimsku političku kulturu bila je prilika za osvajanje svijeta vojnim pohodima 
gospodara i izrabljivača prirodnih izvora. Rimski je imperij, svojom sklonošću 
iskorištavanja (šumsko i rudno bogatstvo npr.) i krajnjim materijalizmom, 
prouzročio svoju vlastitu propast. Rimski mir (pax romana), poznatim 





' Usp. Antonio MORONI (prof. ekologije na sveučilištu u Parmi), Fondamenti 
scientifici per un'etica dell?ambiente, F. COMPAGNONI (i drugi; uredili), Nuovo 
dizionario di teologia morale, ed. S. Paolo, C. Balsamo 1990., str. 439 - 459, 455 1 sl. 

* Usp. Knaurs Lexikon, Droemer Knaur, Miinchen/Ziirich 1975., str. 676, 713. 

* Usp. Bernhard HARING, Liberi e fedeli in Cristo III, Ed. Paoline, Roma 1981., 
str. 216. 

političkim načelom “ako želiš mir spremaj rat", tako je nesvjesno postao 
izvorom i ekološkog nemira za svoje vrijeme. Slično je nestala i agresivna 
mezopotamska kultura zbog nedostatka osjećaja za prirodne vrijednosti, dok su 
se antikna egipatska i kineska održale, jer su pokazale veću svijest za sredinu u 
kojoj su postojale. U tom smislu povijest se počela ponavljati pojavom 
industrijskoga doba sa kraja osamnaestog stoljeća sve do svojih agresivnih 
“uspjeha naših dana, koji su čovjeka primorali na razmišljanje. 


Osjećaj za povijesna iskustva 


Već i ovako simboličan pregled samo nekih od ekoloških pitanja upućuje 
na svu njihovu složenost. Zato i ne iznenađuju upozorenja pojedinih autora koji 
“globalno? rješenje ekoloških problema vide u široj analizi povijesnih iskustava 
i osjećaja za takva iskustva. Vrijedi, stoga, ovdje spomenuti mišljenje 
francuskog teologa socijalne etike, Jean-Marie Auberta, i njegovu opširnu 
studiju o pojedinačnim i društvenim ljudskim pravima. Kako su ta prava izraz i 
posljedica ljudskog dostojanstva i kako je “svrha političke zajednice opće 
dobro", to su i ekološka prava jedan od oblika općeg dobra svih ljudi.“ Autor, 
ustvari, svoja socijalna opredjeljenja stavlja u okvir etike Evanđelja i sasvim 
opravdano sva ljudska prava dovodi u neodvojivu vezu sa etičkim pitanjima i 
povijesnim iskustvima. Ako se obadvije ove okolnosti ne uzmu u obzir, onda 
će se grčko-rimski mentalitet (izuzevši neke grčke filozofe) samo izmjenjivati: 
od fatalističke slike svijeta do pojedinih društvenih pokreta - kaže isti autor u 
jednom drugom djelu. U njemu navodi četiri etička uvjeta, potrebna za 
“društveni i kulturni obrat": novi osjećaj za povijesna iskustva, razumsko 
vrednovanje zemaljskih stvarnosti, desakralizacija “paganskoga" shvaćanja 
svijeta, te uvažavanje kozmičke (duhovne) uloge čovjeka. Očito, svi se ovi 
uvjeti tiču i ekološke svijesti čovjeka koja se mora u tom smislu upotpunjavati, 
jer će u protivnom povijest biti samo “ritmičko ponavljanje" ekoloških 
opasnosti. 





* Jean-Marie AUBERT, Diritti umani e liberazione evangelica, Queriniana, Brescia 
1989, str. 164; izvornik: Droits de ['homme et liberation evangelique, Editions du 
Centurion, Paris 1987. 

> Isti, Per una teologia dell'epoca industriale, Cittadella editrice, Assisi 1973., str. 
56-60, 56. — O ovim temama usp. Juan ALFARO, Teologija ljudskog napretka, FTI, 
Zagreb 1975.; Andre DUMAS, Le chiese nella societa industriale, Coines Edizioni, 
Roma 1974.; Nuovo dizionario di teologia morale (bilj.1), sa brojnom literaturom 
navedenom na str. 458, 459, kao i u: Marijan VALKOVIĆ (uredio), Sto godina 
katoličkoga socijalnog nauka, KS, Zagreb 1991., str. 792-794 (ekološka literatura od 
Marijana Biškupa). 

Ekologija duha - put ekološkoj pravdi 


Čini se opravdanim ustvrditi da se ekološki problemi neće moći razriješiti 
ako se na tom području ne učini skok od ekološke svijesti do etike i savjesti. 
Kolikogod dosadašnje pojedine uspjehe u ekologiji ne treba zanemariti, ipak 
povijesno iskustvo tvrdoglavo potvrđuje da su takvi uspjesi još daleko od 
univerzalno prihvaćenih normi ponašanja. Ovakav utisak je pojačan i sličnim 
postojanjem brojnih deklaracija o svjetskim političkim odnosima ili ljudskim 
pravima, a da one u mnogo slučajeva ostaju samo na razini promocije. Na 
pitanje, što se dalje može učiniti za ekologiju, ostaje jedini mogući i izgleda od 
samoga početka zaboravljeni odgovor: da se temeljno pitanje prirodnog sklada 
ne nalazi toliko u uništavanju prirode, koliko u samome čovjeku. 


Od trenutka kada je čovjek - ponesen sposobnošću svojih tehničkih i 
drugih izuma - zaboravio pitanja svoga izvora i uvira, dakle filozofsko i 
teološko pitanje smisla postojanja, otada započinju i njegovi ozbiljniji problemi 
sa prirodom u kojoj živi. To se pitanje podudara ne samo sa pojavom 
industrijske revolucije, nego donekle i s počecima ili posljedicama nekih 
ideologija i političkih pokreta, kao što su francuska (1789.) i ruska 
“oktobarska" revolucija (1917.), početak  tzv.“znanstvenog" socijalizma 
(Marx/1842./43.), Hitler i Staljin u politici, te  Sartreov  ateistički 
egzistencijalizam u filozofiji i sl. Sve je to na svoj način utjecalo na gubitak 
osjećaja za prirodne vrijednosti, ali još više zagađenju ljudskoga uma. Rješenje 
ovakvog stanja ne da se dalje nazrijeti samo u zaštiti prirode, nego prije toga u 
ekologiji čovjekova duha, u onome što nazivamo moralnom odgovornošću, a to 
je tipično etičko, pa prema tome i teološko pitanje. 


1. Povratak izvornim ekološkim rješenjima 


Današnje brojne ekološke pokrete načelno valja podržavati, ali pritom 
treba izbjeći i jednu opasnu zamku. Ne treba, naime, zaboraviti kako se u 
suvremenoj svijesti o očuvanju prirodnih vrijednost krije i osjećaj da je to 
moguće ostvariti tehnološkim rješenjima. Iskustvo, međutim, do danas 
pokazuje kako je to nemoguće. Prije svega, uvođenje tzv. čiste tehnologije su 
skupa rješenja koja sebi dijelom mogu priuštiti samo bogate zemlje, ali se i 
njima dogode katastrofalni propusti ili “pogreške" za koje primjere ne treba 
navoditi. O onim osiromašenim nije potrebno ni govoriti. Drugi i osnovni 
razlog nemogućnosti razrješenja ekoloških opasnosti stoji u činjenici da se 
konačna ekološka rješenja teško mogu naći u onim istim sredstvima i uzrocima 
zbog kojih je do uništavanja prirode i došlo (tehnički napredak, ekonomski 

uspon, ideološka i politička opredjeljenja i sl.). Ostaje dakle povratak čovjeku 
kao takvom i njegovim duhovnim vrijednostima. 


Što se teološke etike tiče, za nju je ovo pitanje sasvim jasno. Ipak, u kojem 
smislu se može tvrditi da ekologija, i prirodna i ona ljudskoga duha, može biti 
predmet teološkog zanimanja? Jednostavno, u smislu odgovora sa prvih 
stranica Biblije: “U početku stvori Bog nebo i zemlju... I vidje Bog sve što je 
učinio, i bijaše veoma dobro?" (Post 1,1.31); i “Bog čovjeka postavi u edenski 
vrt, da ga obrađuje i čuva“ (Post 2,15). Dugo će vremena otada proteći dok 
čovjek tvrdnju “sve bijaše dobro", desakralizacijom prirode i sebe ne pretvori u 
iskustvo da je sve krenulo loše, jer ju nije “čuvao". Simbolično bi se moglo reći 
da se početak ovoga novijeg “lošeg" razdoblja, u smislu ekoloških posljedica 
industrijskog vremena, nalazi u godini 1778. (Wattov parni stroj), dok je 
zagađenje duha započelo daleko ranije. Nema sumnje da je proces obeščašćenja 
prirode pokrenuo i pitanje razjašnjenja odnosa sa znanstvenim iskustvom, 
filozofijskom spoznajom, i uvažavanjem znanja etike i vjere. 


lako se židovsko-kršćansko etičko uporište o vrijednosti prirode nalazi u 
biblijskom izričaju o stvaranju, ipak svijet stvorenih stvari nije božanstvo, nego 
djelo Božje na korist čovjeka kao vrhunca stvaranja. A kako je čovjek bitno i 
biće odnosa, pored korištenja on ima i obvezu čuvanja prirodne sredine na koju 
isto pravo imaju i drugi. Ovu će biblijsku ideju Toma Akvinski (1225.-1274.), 
u drugom kontekstu, formulirati u poznati etički protu-individualistički aksiom 
prema kojemu: zemaljska (prirodna) dobra pripadaju doduše čovjeku ukoliko 
su njegovo vlasništvo, ali se njihova uporaba tiče i drugih.“ Opća namjena 
prirodnih dobara jedna je od temeljnih osobina katoličkoga socijalnog nauka,“ 
koji u korištenju tih dobara nužno uključuje 1 ekološku etiku. U tom smislu 
čovjek mora postati odgovorni korisnik prirodnih izvora i kulturnih dobara i u 
isto vrijeme poštivati prirodne i pozitivne zakone koji reguliraju složeni sustav 
razvitka sredine u kojoj živi. Ovu ambijentalnu i biblijski izvornu etiku, kako 
misli eko-teolog Moroni, karakteriziraju dvije osobine: odbacivanje negativnih 
moralnih poimanja po kojima je čovjek “izvan? i “iznad? prirode (apsolutni 
antropocentrizam), te proširenje etičkih vidika i na nerazumska prirodna 
stvorenja: na vodu, zrak, tlo, biljni i životinjski svijet. Posljedica ovakvih 
pogleda na ekologiju mora biti uvažavanje “unutarnje moralne vrijednosti 
prirode i zakona koji ju štite (anti-antropocentrizam), ali prihvaćanje i iz toga 





* Summa theologica, II-I, qu. 32, art. 5 ad 2: “Bona temporalia, quae homini 
divinitus conferuntur, ejus quidem sunt quantum ad proprietatem; sed quantum ad 
usum non solum debent esse ejus, sed etiam aliorum...? 

" Usp. IL. VATIKANSKI SABOR, Gaudium et spes, 69, Dokumenti, KS, Zagreb 
1980. (3). 

“izvedenih moralnih zaključaka za njeno moguće očuvanje.“ I jedno i drugo, 
kao opće dobro ljudske zajednice, po svoj prilici danas nemaju alternativu. 


2. Etički temelji ekologije 


Da bi se upozorilo na stanje dubokoga kompromisa između ljudskog 
društva i okoline, naročito u zapadnim industrijskim zemljama, potkraj 
šezdesetih godina uveden je pojam: ekološka kriza. Predložio je to Lynn White, 
iz sociološke škole u Chicagu. On smatra da se uzroci te krize nalaze u 
znanstvenim metodama razvitka, ali i u području etike.? Iako i neki ozbiljni 
kršćanski teolozi misle kako u samoj židovsko-kršćanskoj tradiciji, pored 
zasluge u demitologiziranju prirode, u njenom shvaćanju tokom povijesti nije 
uvijek sve “štimalo“, ipak se u svjetlu Biblije jasno uočava uloga čovjeka- 
sustvoritelja u prirodi; stoga čovjek sebe degradira griješeći protiv Stvoritelja i 
njegovih stvorenja, kada postaje samo njihov korisnik i izrabljivač.'“ Zato se u 
teološkoj etici i socijalnoj nauci teologija sve više okreće izvornoj biblijskoj 
slici čovjeka, njegovu dostojanstvu, pravima i solidarnosti, te napokon 
odgovornosti za okruženje u kojemu postoji. 


a) “Stvaranje kao ekološki program 


Polazeći od praideje kršćanstva da je čovjek Božje stvorenje i da nije svrha 
sam sebi, lako se dolazi i do njegova prava: dostojanstveno živjeti, pored 
ostalog, i u zdravom prirodnom okruženju. Iako je takva mogućnost danas 
uglavnom postala pitanje dobre volje pojedinačne i društvene svijesti, upravo je 
to najbolji dokaz zlouporabe naraslih ljudskih sposobnosti. Čovjek, naime, svoj 
napredak nerijetko pretpostavlja ideji neovisnosti od svoje izvorne slike 
postojanja. Time zaboravlja svoj početak u kojemu, kako je već rečeno, “sve 
bijaše dobro." Njegova transcendentna vrijednost ipak ostaje onaj oslonac, sa 
kojim će kad-tad morati ozbiljnije računati. Danas i u ekologiji postoje za to 
brojni dokazi na primjerima sve češćih prirodnih katastrofa, koje nastaju i zbog 
neprimjerenog odnosa između tehničkog razvitka i u isto vrijeme zakržljale 
etičke svijesti u korištenju toga razvitka. Ovaj nerazmjer je možda najbolje 





* Usp. A. MORONI, Fondamenti scientifici... (bilj.1), str.454-456. 

* Usp. Lynn WHITE, The historical Roots of our ecological Crisis in Science, 55 
(1967.) 1203-1207; isti, Le radici socio-culturali della nostra crisi ecologica, 7/ Mulino, 
226 (1970.) 251-263; prema A. MORONI, Fondamenti scientifici... (bilj. 1), str. 443, 
458. 

'" Usp. Bernhard HARING, Liberi e fedeli... (bilj.3), str.222-224. 

izražen slikom čovjeka koji je npr. u elektronici postao nedostižan svjetski 
stručnjak, a u njenoj mogućoj opasnoj primjeni ostao na razini svoga 
predškolskog moralnog odgoja. Na sreću, ljudi danas - poučeni iskustvom - 
postaju sve svjesniji brojnih opasnosti, te koriste razna udruženja, pokrete, 
ustanove, pa i teološka razmišljanja, kako bi zaštitili sebe i druge. 


Stoga, vraćajući se ideji izvorne slike čovjeka, teologija upućuje na prve 
stranice Biblije, prema kojoj: “Na svoju sliku stvori Bog čovjeka, na sliku 
Božju on ga stvori? (Post 1, 27). Ovdje nije toliko važno hoće li svi prihvatiti 
ovo tumačenje porijekla čovjeka, koliko je za ekologiju korisno da je čovjek u 
svojim počecima, a i mnogo kasnije, živio bez opasnosti masovnog 
samouništenja u ekološkom smislu. Ipak, teologiji se ne može odreći pravo na 
njenu viziju čovjekove “sreće", tim više što takve ideje slijede bezbrojni 
zaljubljenici ljudskog dostojanstva kako ga teologija tumači, a ekološkom 
pokretu može biti samo u prilog. S druge strane, čovjekovo je naravno pravo 
živjeti u zdravom suodnosu sa prirodom i to je etički sasvim razumljivo. Ako je 
čovjek u teološkom smislu već “slika Božja, onda je zaštita takve slike, koja u 
svojim prirodnim vrijednostima i ljepoti ne bi bila iskrivljena, opća svojina 
ljudske zajednice 1 dobar ekološki program. 


Besmisleno razaranje darovana prirodnog okoliša, Ivan Pavao II. 
kvalificira kao raširenu “antropološku zabludu". Smatrajući da čovjek mora 
razvijati, a ne izdati ovaj “prvi izvorni dar stvari", on ujedno dijagnosticira i 
uzroke takve razaračke samovolje: “Umjesto da vrši svoju ulogu Božjega 
suradnika u djelu stvaranja, čovjek se stavlja na mjesto Boga, te tako na kraju 
izaziva pobunu prirode koju više tiranizira nego njome vlada.?'' Od ovoga 
iracionalnog razaranja prirodnog okoliša, “još je teže razaranje ljudskoga 
okoliša", tj. kad se uništavaju “moralni uvjeti autentične ljudske ekologije ? ili 
drugim riječima, kad se ne poštuje “naravna i moralna struktura kojom je 
obdaren" čovjek. U užoj povezanosti s time, Papa spominje i probleme 
moderne urbanizacije, socijalnu ekologiju rada, ali prije svega ljudsku 
“sposobnost da transcendira svaki društveni poredak prema istini i dobroti". Za 
njega Su ovo ekološki uvjeti za život u dostojanstvu koje čovjek prima od 
Boga. 


Slična ekološka razmišljanja Ivan Pavao II. razvija još ranije, zahtijevajući 
moralni prioritet u “poštivanju stvorenja" kroz razmatranje trostrukog gledišta: 
1. traži zabranu korištenja živih bića i prirodnih tvari za ekonomske probitke 
kako se kome svidi, a da to ne bude kažnjeno; pritom upozorava na poštivanje 





! Ivan Pavao II, enciklika Centesimus annus — Stota godina (enciklike Leona XIII, 
Rerum novarum), KS, Zagreb 1991., 37. 
!? Isto, br. 38. 

naravi svakog bića i na uzajamnu povezanost u kozmičkom sustavu; 2. 
upozorava na ograničenost prirodnih izvora od kojih se neki ne mogu obnoviti; 
3. govori o posljedicama određenog industrijskog razvoja na kvalitetu života. /? 
Ekološki uvjeti života očito su dio ljudskoga dostojanstva. 


b) Dostojanstvo čovjeka 


Ono je neposredna posljedica čovjeka -“slike", ali i nagomilanoga 
povijesnog iskustva koje je pretočeno u brojne deklaracije o ljudskom 
dostojanstvu. Vrijednost dostojanstva čovjeka ne može se zanijekati povredom 
njegova dostojanstva raznim oblicima kršenja ekoloških prava koja su naslijeđe 
svijeta. Kako se današnjem svijetu pripisuju različite krize, tako i ona ekološka 
dovodi u pitanje sve ljude. Svi smo naime “u istoj lađi", te postoji opasnost 
njenog potonuća na dno. Takva mogućnost posljedica je suprotstavljenih 
grupnih ili ideoloških egoizama, tehnološkog razvitka, “sustava kasti i 
ustanova"'*, kojima su prirodne vrednote često samo sredstvo lažnog napretka 
ili probitka, na štetu dostojanstva drugih. Upravo je to razlog narastanja 
ekološke svijesti, ali i straha od katastrofa ili zajedničke ekološke propasti. Ne 
iznenađuje stoga činjenica, da svoje uporište o vrijednosti dostojanstva, 
teologija danas nalazi i u izričajima II. Vatikanskog sabora, prema kojemu 
“dostojanstvo ljudske osobe u ovo naše doba iz dana u dan sve više prodire u 
svijest ljudi? koji opravdano traže da “mogu imati i služiti se vlastitom 
odlukom i odgovornom slobodom u svom djelovanju."'* Očito, sloboda 
ljudskog djelovanja postaje i etičko pitanje ekološkog dostojanstva čovjeka. 


c) Ekološka prava i pravednost 


lako zaštitu brojnih ljudskih prava praksa često prepoznaje samo kao 
romantičnu teoriju, ipak nitko sa normalnim rasuđivanjem ne može, barem na 
razini ideja, zanijekati takva prava. Dakako da čovjek, kao pojedinac i u 
zajednici, ima pravo i na zdrav život: popiti čašu čiste vode, pojesti nezagađenu 
jabuku ili udisati čist zrak, jer je to dio njegova izvornog ljudskog dostojanstva 
po naravnim (Božjim) zakonima i pravima. Premostiti jaz između ekoloških 
prava i zakržljale svijesti o njima, moguće je još samo na dva načina: 
prihvaćanjem etičkih pravila ponašanja ili opravdanom primjenom društvene 





' Ivan Pavao II, enciklika So/licitudo rei socialis (1987.) — Socijalna skrb, KS, 
Zagreb 1988., 34. 

'*B. HARING, Liberi e fedeli... III (bilj. 3), str. 187. 

"5 Deklaracija Dignitatis humanae (personae) — O dostojanstvu ljudske osobe, br. 1. 

prisile (primjerene kazne, štrajk, politički pritisci 1 drugi oblici zaštite protiv 
zagađivača). 

Ekološka kriza izazvana manipulacijom prirode koju “homo faber" 
iskorištava u svrhu ekonomskog profita ili željom za političkom i ideološkom 
moći nad drugima - i jedno i drugo kao suvremenim biblijskim “zlatnim 
teladima" - ta kriza sve više daje pravo i teologiji da govori o granicama 
gospodarenja i njegova smisla uopće. Teologija se pritom s pravom poziva na 
knjigu Postanka, prema kojoj je čovjek postavljen u zemaljski “edenski vrt, da 
ga obrađuje i čuva" (Post 2, 15), a nikako da uništava i njega i sebe. Dok svaki 
pojedinac ima takvu moralnu obvezu, ona je u isto vrijeme pravo drugoga i dio 
sveopće pravde. Zato će i Toma Akvinski, dajući teološku podlogu ljudskim 
pravima, reći da je odnos prava i pravednosti ustvari stanje u kojemu čovjek 
drugome daje njegovo pravo ili mu vraća što je njegovo.“ Nema nikakve 
sumnje da je ovaj zaboravljeni, gotovo osmo-stoljetni teološki aksiom potrebno 
danas oživjeti i u ekologiji, te čovjeku vratiti ono što je bilo njegovo izvorno 
pravo od početka: nezagađeni edenski vrt u kojemu je živio bez smeća, 
otpadaka plastike, nafte ili bez tehnoloških otpadaka i drugih oblika 
razgrađivanja čiste prirodne sredine. 


d) Solidarnost u kvaliteti života 


Među brojnim definicijama čovjeka nalazi se i ona da je čovjek biće 
relacija, osoba koja je u svome postojanju bitno usmjerena prema drugima, 
ovisan o zajednici - ukratko, društveno biće (animal sociale). U tom smislu, ova 
temeljna odrednica čovjeka ulazi u okvir tomističkog odnosa između “općeg 
dobra" i pojedinca. Sklad u odnosu pojedinca i društva - koje nije ništa drugo 
doli udruženi interes pojedinaca - danas se sve više prepoznaje u pojmu 
solidarnosti'', na neki način kao posljedici dostojanstva. Stoga nije 
neopravdano reći da je solidarnost i u ekološkoj kvaliteti života jednostavno 
etička kategorija. Na njenu je važnost upozorio i Pavao VI., još 1967. godine, u 
dokumentu o svjetskom razvitku: “Obaveza solidarnosti koja je na snazi za 
osobe vrijedi i za narode." Za njega je razvitak svijeta autentičan samo ako je 
“integralan", tj. ako je usmjeren promicanju dobra svakog pojedinca i u svim 
njegovim dimenzijama, a ne samo “na puki ekonomski rast. Pritom usvaja 
mišljenje istaknutog stručnjaka Lebreta prema kojemu: “Mi ne prihvaćamo 





'* Usp. Toma AKVINSKI, Summa Theologica, II-IL, 58,1 i 58,11. 

'" Opširnije usp. Enrico CHIAVACCI (prof. teološke etike u Firenci), Osservazioni 
sul significato dei diritti dell'uomo e sulla loro giustificazione, Rivista di teologia 
morale, Bologna, 41 (1979.) 7-23, 8-10. 

odvajanje ekonomskoga od ljudskoga, razvoja od civilizacije u koju je on 
uklopljen. Ono što je za nas važno, to je čovjek, svaki čovjek, svaka skupina 
ljudi i cjelokupno čovječanstvo?“ 


Ako ovakvo etičko načelo vrijedi igdje, onda ga valja primjenjivati na 
solidarnost u očuvanju ekološke ravnoteže. Ona je, između mnogih drugih 
problema, samo drugo ime za ljudsko pravo na kvalitetan život i zdravlje. Kao 
tipičan primjer današnje potrebe zaštite ovoga prava, načelo ekološke 
solidarnosti zahtijeva organiziranu oštru kontrolu, naročito u primjeni genetske 
tehnologije (kombinacijama DNA) u proizvodnji nezdrave hrane, koja je 
ozbiljna prijetnja biološkom i ambijentalnom zdravlju." Ukratko, brojna 
pitanja ekologije danas se mogu svesti na temeljno etičko pitanje o svijesti 
društvene odgovornosti. 


e) Komunitarni karakter odgovornosti 


Gotovo da više ne postoji područje koje nije zahvaćeno socijalizacijom 
života. Sociološki gledano, to je pojava koja se ne da ni zanijekati ni izbjeći. 
Ona je samo ubrzana današnjim umnažanjem međusobnih odnosa, a oni nužno 
dovode do brojnih individualnih i društvenih zavisnosti. Teološki, ova je 
komunitarna povezanost dio same naravi ljudske osobe, jer “društveni, dakle, 
život nije čovjeku nešto pridodato', nego mu pomaže u razvijanju sposobnosti i 
olakšava odgovor njegovu temeljnom pozivu.“ Iz toga je sasvim lako zaključiti 
kako se aktivnost čovjeka ne tiče samo njega, već i ljudske zajednice, jer je on 
njen dio i na nju svojim aktivnostima nužno utječe. To je temeljni razlog da 
neizbježnost društvenoga života mora uključivati i ljudsku solidarnost prema 
drugima. Primijenjeno na etičko područje, to jednostavno znači da je čovjek 
odgovoran za svoja djela i kao pojedinac i kao društveno biće. On mora postati 
odgovorni korisnik svega raspoloživog u prirodi. 


Individualna moralna odgovornost danas sve više dolazi do izražaja i u 
ekologiji, ali socijalna ima daleko teže posljedice. Kršenje neizbježnog zakona 
solidarnosti i odgovornosti na ovom području, u praksi ne znači ništa drugo 
nego socijalni grijeh. Može ga se okvalificirati i kao grijeh struktura i to na dva 
načina: kada društvena nebriga neke vlasti propušta djelotvornim sredstvima 





'* PAVAO VI, Populorum progressio - Razvitak naroda, br. 48 i 14 (usp. 64 i 80), 
u: M. VALKOVIĆ (uredio), Sto godina katoličkoga socijalnog nauka, KS, Zagreb 
1991., str. 314 - 349; usp. L. J. LEBRET, Dynamique concrete du developpoment, Les 
Editions Ouvrieres, Paris 1961 ., str. 28. 

' Opširnije usp. B. HARING, Liberi e fedeli...(bilj. 3), str. 255-258. 

* Gaudium et spes, 25. 

osigurati zdravu sredinu za ljudski život; ili kada iz egoističnih motiva 
ekonomske i drugih oblika koristi podržava, tolerira ili ne kontrolira 
ili u korištenju izvora energije. 

Biblijski moral čovjeka tumači kao odgovorno biće. Moralna odgovornost, 
međutim, nije samo u pitanjima “što moram činiti", nego prije toga u trajnom 
traženju odgovora na pitanje “što moram biti“. Ako čovjek već ima ponuđene 
ontološke (biblijske) odgovore prema kojima on ne postaje sam od sebe i ne 
postoji samo za sebe (“slika Božja“), tada je i njegova odgovornost neodvojiva 
od odgovornosti za život drugih ili za život uopće. Ova socijalna moralna 
odgovornost bitna je kategorija integralne odgovornosti i ona se potvrđuje kroz 
povijesno iskustvo ljudske zajednice. To se iskustvo iskazuje u različitim 
pravim katastrofama kojima su uzroci pojedinci ili političke, ekonomske, 
znanstvene, ideološke i druge interesne skupine, kada svojim moćnim 
opredjeljenjima odlučuju o sudbinama cijelih naroda i tako ih dovode do 
fizičkog uništavanja. Zar to ne pokazuju odluke o ratovima (u ime drugih), 
trgovina oružjem, “pranje novca", proizvodnja i rasprodaja droge i sličnih 
“prljavih proizvoda, uključujući i tzv. mafijaške i reket-aktivnosti, otmice i 
ucjene, te napokon i probleme u samoj ekologiji? 


Socijalizacija života donosi čovjeku velike prednosti, ali ljudskoj zajednici 
često još veće opasnosti. U sadašnjem stanju nerazmjera između ubrzanog 
socijaliziranog napretka i, kako izgleda, još nedovoljno razvijene etičke 
svijesti, čini se da je ljudska prava, uključujući i ekološka, moguće osigurati još 
jedino ekologijom čovjekova duha. U tom smislu, ne mogu se zanemariti 
temelji ekološke etike koji izviru iz “stvaranja? i njegovih posljedica: ljudskoga 
dostojanstva i prava, solidarnosti i odgovornosti. Makar izgledalo utopija, to je 
siguran ekološki program, ali 1 mukotrpan posao za mnoge generacije ljudske 
zajednice. 


SUMMARY 


Tomislav Jozić, Ecological rights and ethic responsibility 


Among numerous issues of contemporary society related to biological 
survival in general, the ecological one has without any doubt its place. Only in 
the couple of the last decades, did people start to realise that technological 
progress is not the only source of a sound quality life. On the contrary, human 





"B. HARING, Liberi e fedeli in Cristo I, Paoline, Roma 1980., str. 110. 

abilities of uncontrolled development indicate a serious danger of total 
destruction of all creation. This danger has generated a reasoning of a need for 
protection of sheer physical survival of creation. Not only have scientists 
realised the necessity of making decisive steps in environmental protection, but 
also theologians. Theological thinking reaches deeply into very essence of man, 
the sense of his existence, in general, and reach the furthest boundaries of 
human life. The starting point of theology is the premise that man and life on 
the Earth are deeds of God and that these “goods" can't be separated from their 
ontological essence and their dependence of God's scheme of life. According 
to his original perception, man is “an image of God" (Gen. 1,27). 
Consequently, the image is the source of his dignity and rights. Theological 
ethics reverses all the ecological issues to their origin: they cannot be solved by 
the same means by which they were originally caused. Therefore, theology puts 
an emphases on human individual and social ethic responsibility, because man 
is not the being created by himself or one who lives for himself. Ethic 
principles of human solidarity and responsibility reach the very source of 
human existence. If human original task is to “till (the garden of Eden) and take 
care of it" (Gen. 2,15), the environmental destruction can only be solved by 
rediscovering of ethic awareness and moral responsibility for life. As much as 
this kind of ecology of spirit might appear utopian, it should not be renounced. 
At the same time other “offers", scientific ones, which at least partly achieve 
good results in dealing with ecological problems, should be not rejected. 

